Австрийски политици са помолили оперната изпълнителка Веселина Кацарова да не разгласява случката с нападението на мигранти в Инсбрук, съобщи Дарик радио.

Припомняме, през седмицата стана ясно, че примата е била нападната от двама араби, за които тя се съмнява, че са били бежанци.

„Политици в Австрия ме помолиха да не казвам истината, но аз реших да я споделя, защото това не е нормално", коментира Кацарова.

Тя разказа още, че подобни инциденти не са изключение.

„Аз бях нападната от две млади момчета. В подробности не искам да влизам, защото всички знаем какво става в Европа. Аз не мога дори да докажа, че са бежанци, те са от арабски произход. Случаят беше неприятен, не съм засегната психически, а повече физически. Но не е драматично. Просто ми е тъжно, защото тези деца можеха да ми бъдат синове - аз имам син на 17 години. Тъжното на ситуацията е, че това е реалността. Професорът, който ме прегледа в клиниката, каза че това става на всеки два-три дни." - добави оперната ни прима.

По думите й, случки като тази за съжаление са бъдещето на Европа, което е страшно.

"И това е много тъжно развитие - аз мисля какво е бъдещето на нашите деца, какво направи света такъв, каква грешка направихме хората? Отговарям си, че лошото става повече от доброто. Сега вече ще бъда по-предпазлива." – сподели Веселина Кацарова.

Тя определи станалото като внезапен изблик на агресия:

"Вървях по главна улица, по която обаче нямаше хора тогава. Две млади арабски момчета вървяха срещу мен и изведнъж отприщиха изключителна агресивност срещу мен. Човек трябва да го преживее, за да го разбере. След това бях ужасена, ядосах се на себе си, че не съм реагирала добре. Аз съм артист, който дори не ходи гримиран на улицата, една жена на 51 години, много е страшно.

Тези хора се чувстват изолирани. Те искат да дойдат и да притежават средства, да живеят като другите. Това е невъзможно - и австрийците, и германците имат безработица. На тях са им осигурени, разбира се, дом, дават им се средства и храна.

Но и нямам право да спекулирам, защото те може да са родени тук."